Akteur breindood verklaar ná toneel skeefloopRaphael Schumacher Foto: Facebook ŉ Italiaanse akteur is breindood verklaar nadat hy op ŉ verhoog gewurg is toe ŉ hangtoneel skeefgeloop het. Die Teatro Lux in Pisa het in ŉ verklaring gesê die teater word vir 10 dae gesluit ná die “ondenkbare tragedie”. Alle aktiwiteit en vertonings is opgeskort. Raphael Schumacher (27) was besig met ŉ monoloog oor eksistensiële ongelukkigheid tydens adolessensie, ŉ toneel wat met die nabootsing van ŉ selfmoord eindig, toe hy aan die tou verwurg het. Die voorval het reeds op 30 Januarie tydens ŉ privaat vertoning plaasgevind. Hy is Donderdag by die Universiteitshospitaal van Pisa klinies dood verklaar, waar hy sedert verlede naweek in ŉ koma was. Die polisie ondersoek vier persone wat by die teater werk, vir ŉ moontlike aanklag van manslag. Die Corriere della Sera, ŉ plaaslike koerant, het gesê Schumacher het ter elfder ure besluit om ŉ tou, eerder as ŉ pistool, in die selfmoordtoneel te gebruik. Owerhede vermoed daar is nie aan behoorlike veiligheidsvereistes voldoen nie. Lees meer: BBC, Daily Mail, Il Tirreno Raphael Schumacher